Mart Siimann

Mart Siimann (født 21. september 1946 i Kilingi-Nõmme) er en estisk politiker, medieleder og idrettsleder. Han var Estlands statsminister fra 1997 til 1999, som representant for Det estiske samlingspartiet.

Liv og virke 
Mart Siimann gikk statsgymnas i Tartu og studerte deretter filologi og psykologi ved Statsuniversitetet i Tartu. Han hadde administrative og vitenskapelige stillinger ved universitetet før han ble journalist, programdirektør og senere generaldirektør i Eesti Televisioon. Han var også direktør i Eesti Raadio. Fra 1992 til 1995 var han administrerende direktør i den kommersielle TV-stasjonen Reklaamitelevisioon (RTV).

Da Estlands kommunistiske parti brøt sammen ved Sovjetunionens fall sluttet Siimann seg til et forbund av nasjonale kommunister, ledet av Indrek Toome. Siimann var medlem av byrådet (representantskapet) i Tallinn fra 1989 til 1993.

I 1995 ble han valgt inn i Riigikogu og formann for Det estiske samlingspartiets gruppe. Mart Siimann overtok i 1997 som statsminister etter Tiit Vähi, hvis regjering måtte gå av etter anklager om korrupsjon. Det var i Siimanns regjeringstid at Estland påbegynte de innledende forhandlingene om medlemskap i EU. Siimanns regjering styrte på et ustabilt grunnlag i Riigikogu, og mistet flertallet ved valget i 1999. Han gikk så tilbake til Riigikogu, hvor han satt som medlem frem til 2003.

Fra 2001 til 2012 var han president i Estlands olympiske komité.

Referanser 

Estiske statsministere
Den Kongelige Norske Fortjenstorden
Personer fra Pärnumaa